讀唐人于濆劉駕詩
作者：楊萬里
朝代：宋

paragraphs: 劉駕及于濆，死愛作愁語。
未必真許愁，說得乃爾苦。
一字入人目，蜇出兩睫雨。
莫教雨入心，一滴一痛楚。
坐令無事人，吞刃割肺腑。
我不識二子，偶覽二子句。
兒曹勸莫讀，讀著恐愁去。
我云寧有是，試讀亦未遽。
一篇讀未竟，永慨聲已屢。
忽覺二子愁，併來遮不住。
何物與解圍，伯雅煩盡護。